Minn nhar il-Ħadd li għadda l-Unjoni Ewropea qed tuża l-isforzi kollha biex il-Ftehim ta' Minsk II jirnexxi, minkejja l-attakki ħorox li komplew fuq Debaltseve u reġjuni oħra mis-separatisti li għandhom appoġġ militari mir-Russja. Illum, irridu niffaċċjaw ir-realtà li kważi ġimgħa wara kien hemm aktar minn 300 ksur tal-waqfien mill-ġlied. Għadhom qed imutu n-nies. Huwa ċar li wasalna f'punt fejn aktar sforzi diplomatiċi ma jiswew għal xejn mingħajr sostenn kredibbli ta' azzjoni ulterjuri. Għaldaqstant, issa qed nikkonsulta l-mexxejja tal-Unjoni Ewropea dwar il-passi li jmiss. Dawn ser ikollhom l-għan li jkomplu jkabbru l-ispiża tal-aggressjoni fuq il-Lvant tal-Ukraina, u wkoll jikkontribwixxu għat-tnaqqis fit-tensjoni, bħall-proposta tal-President Ukrain dwar kif l-UE tista' tgħin biex ittejjeb il-monitoraġġ tal-waqfien mill-ġlied. Fl-aħħar mill-aħħar huwa biss il-kliem sostnut bil-fatti li jagħti tama vera għal soluzzjoni politika ta' dan il-konflitt. Nhar il-Ħadd ser immur Kiev biex nesprimi s-solidarjetà tiegħi mal-poplu tal-Ukraina f'dawn iż-żminijiet diffiċli.